**Poučenie**

Príspevok na podporu mobility za prácou je samostatným typom príspevku, ktorý je súčasťou aktívnych opatrení na trhu práce.

Na poskytnutie príspevku na podporu mobility za prácou je právny nárok.

Úrad práce, sociálnych vecí a rodiny poskytuje mesačne príspevok na podporu mobility za prácou na *úhradu časti výdavkov na bývanie súvisiacich so zmenou pobytu v súvislosti so získaním zamestnania najmenej na šesť mesiacov* zamestnancovi, ktorý bol uchádzačom o zamestnanie vedeným v evidencii uchádzačov o zamestnanie najmenej tri mesiace a ktorý bol vyradený z evidencie uchádzačov o zamestnanie z dôvodu podľa § 36 ods. 1 písm. a), ak o príspevok na podporu mobility za prácou písomne požiada najneskôr do troch mesiacov odo dňa vyradenia z evidencie uchádzačov o zamestnanie.

***Účelom príspevku na podporu mobility za prácou* je zabezpečiť** využívanie podpory pracovnej mobility na riešenie nedostatku pracovníkov v regiónoch s absenciou, resp. nedostatkom pracovnej sily.

***Oprávneným žiadateľom*** je zamestnanec, ktorý:

1. bol uchádzačom o zamestnanie vedeným v evidencii uchádzačov o zamestnanie **najmenej tri mesiace**,
2. bol vyradený z evidencie uchádzačov o zamestnanie z dôvodu **vzniku pracovného pomeru alebo obdobného pracovného vzťahu okrem pracovnoprávneho vzťahu založeného dohodami o prácach vykonávaných mimo pracovného pomeru** (dohoda o vykonaní práce, dohoda o pracovnej činnosti, dohoda o brigádnickej práci študentov).

**Manželia žiadajú o príspevok na podporu mobility za prácou spoločnou žiadosťou ak obaja manželia spĺňajú podmienky pre poskytnutie príspevku.**

***Hmotnoprávne podmienky nevyhnutné pre vznik nároku na poskytnutie príspevku na podporu mobility za prácou:***

1. prílohou žiadosti o poskytnutie príspevku na podporu mobility za prácou je okrem iného aj kópia dokladu o zmene trvalého pobytu alebo o nahlásení prechodného pobytu a kópia pracovnej zmluvy uzatvorenej najmenej na šesť mesiacov,
2. príspevok na podporu mobility za prácou sa poskytuje na základe dohody o poskytnutí príspevku na podporu mobility za prácou, ktorá musí mať písomnú formu,
3. písomná žiadosť o poskytnutie príspevku na podporu mobility za prácou sa podáva na úrade práce, sociálnych vecí a rodiny, v ktorého evidencii uchádzačov o zamestnanie bol zamestnanec vedený, najneskôr do troch mesiacov odo dňa vyradenia z evidencie uchádzačov o zamestnanie.

***Vznik nároku na poskytnutie príspevku na podporu mobility za prácou*** je podmienený zmenou miesta trvalého pobytu alebo nahlásením prechodného pobytu *v súvislosti so získaním zamestnania najmenej na šesť mesiacov*, pričom miesto nového trvalého pobytu na území Slovenskej republiky musí byť vzdialené od miesta pôvodného trvalého pobytu najmenej 50 km alebo miesto prechodného pobytu na území Slovenskej republiky musí byť vzdialené od miesta trvalého pobytu najmenej 50 km.

### ***Za výdavky na bývanie súvisiace so zmenou pobytu na účely poskytnutia príspevku na podporu mobility za prácou sa považujú preukázané mesačné výdavky na:***

1. úhradu za plnenia poskytované s užívaním bytu alebo
2. nájomné.

***Za plnenia poskytované s užívaním bytu sa považujú najmä:***

1. dodávka tepla,
2. dodávka teplej úžitkovej vody,
3. dodávka pitnej vody,
4. dodávka plynu,
5. dodávka elektrickej energie,
6. odvádzanie odpadových vôd a splaškov verejnými kanalizáciami alebo zabezpečovanie ich odvozu, poplatky za zrážkovú vodu,
7. prevádzka výťahov,
8. osvetlenie spoločných častí a spoločných zariadení domu,
9. upratovanie spoločných častí a spoločných zariadení domu,
10. čistenie prístupových chodníkov,
11. poistenie bytového domu,
12. likvidácia domového odpadu,
13. fond prevádzky, údržby a opráv domu,
14. poplatok za havarijnú službu,
15. poplatok za výkon správcovskej činnosti,
16. spracovanie vyúčtovania.
17. iné

Písomnú žiadosť o poskytnutie príspevku na podporu mobility za prácou vrátane príloh možno podať:

* **osobne** na úrade práce, sociálnych vecí a rodiny, v ktorého evidencii uchádzačov o zamestnanie bol zamestnanec vedený (rozhodujúci je dátum podania v podateľni príslušného úradu práce, sociálnych vecí a rodiny) alebo
* **prostredníctvom inej osoby** na úrade práce, sociálnych vecí a rodiny, v ktorého evidencii uchádzačov o zamestnanie bol zamestnanec vedený (rozhodujúci je dátum podania v podateľni príslušného úradu práce, sociálnych vecí a rodiny), alebo
* **poštou (doporučene)** na adresu úradu práce, sociálnych vecí a rodiny, v ktorého evidencii uchádzačov o zamestnanie bol zamestnanec vedený (rozhodujúci je deň doručenia žiadosti o poskytnutie príspevku na podporu mobility za prácou na úrad práce, sociálnych vecí a rodiny).
* **Elektronicky (s elektronickým podpisom)**

Príspevok sa ***neposkytuje***, ak je zamestnancovi *poskytovaný príspevok na dochádzku za prácou*.

***Obdobie poskytovania príspevku na podporu mobility za prácou*** je najviac počas šiestich mesiacov. Zamestnancovi, ktorý bol pred získaním zamestnania **znevýhodneným uchádzačom o zamestnanie**, sa príspevok na podporu mobility za prácou poskytuje aj počas ďalších najviac šiestich mesiacov.

*V prípade, ak oprávneným žiadateľom je zamestnanec, ktorý bol pred získaním zamestnania znevýhodneným uchádzačom o zamestnanie, príspevok na podporu mobility za prácou sa mu poskytne najviac počas dvanástich mesiacov.*

***Mesačná výška príspevku na podporu mobility za prácou*** je **80 %** zo sumy preukázaných mesačných výdavkov na úhradu za plnenia poskytované s užívaním bytu alebo nájomné:

1. **najviac 400 eur** najviac počas šiestich mesiacov oprávnenému žiadateľovi Ak obaja manželia spĺňajú podmienky na poskytnutie príspevku výška príspevku je najviac 600 eur.
2. **najviac 200 eur** aj počas ďalších najviac šiestich mesiacov oprávnenému žiadateľovi, ktorý bol pred získaním zamestnania **znevýhodneným uchádzačom o zamestnanie**. Ak bol aspoň jeden z manželov pred vyradením z evidencie uchádzačov o zamestnanie znevýhodneným uchádzačom o zamestnanie výška príspevku je najviac 300 eur.

**V prípade, ak počas poskytovania príspevku jednému z manželov splní podmienky pre poskytnutie príspevku aj druhý manžel, Úrad práce, sociálnych vecí a rodiny preverí splnenie podmienok na poskytnutie príspevku druhého manžela. Ak podmienky spĺňa aj druhý manžel, úrad práce sociálnych vecí a rodiny prizná príspevok vo výške 80% výdavkov na bývanie najviac však 600 eur manželovi, ktorému je príspevok už poskytovaný.**

***Poskytovateľom príspevku na podporu mobility za prácou*** je úrad práce, sociálnych vecí a rodiny, v ktorého evidencii uchádzačov o zamestnanie bol zamestnanec vedený. Úrad práce, sociálnych vecí a rodiny poskytuje príspevok na podporu mobility za prácou **do 30 kalendárnych dní od preukázania trvania zamestnania**, ktoré sa preukazuje **„Potvrdením zamestnávateľa o trvaní pracovného pomeru zamestnanca“** a **výdavkov na bývanie súvisiacich so zmenou pobytu** iba v prípade, ak tieto skutočnosti zamestnanec preukáže najneskôr do 30 kalendárnych dní od uplynutia mesiaca, za ktorý sa príspevok na podporu mobility za prácou poskytuje.

Žiadateľ je povinný doložiť doklady preukazujúce oprávnenosť výdavkov na bývanie súvisiacich so zmenou pobytu. Pri preukazovaní výdavkov na bývanie súvisiacich so zmenou pobytu žiadateľ je povinný doložiť doklady o ich úhrade vystavené na meno žiadateľa. Ak žiadateľ, ktorý žije v manželskom zväzku, doloží doklady o uhradených platbách vystavené na meno manžela/manželky, zamestnanec úradu preverí rodinný vzťah (manžel - manželka). Ak preverovaný rodinný vzťah súhlasí, zamestnanec úradu práce, sociálnych vecí a rodiny bude považovať tieto výdavky za **oprávnené**. Ak žiadateľ doloží doklady o uhradených platbách vystavené na iné meno ako meno žiadateľa (napr. na meno rodinného príslušníka), zamestnanec úradu práce, sociálnych vecí a rodiny bude považovať tieto výdavky za **neoprávnené**.

**Svojím podpisom potvrdzujem, že som poučeniu v plnom rozsahu porozumel(a).**

V .................................................. dňa ....................

–––––––––––––––––––––––

podpis