**§53a – Príspevok na podporu mobility za prácou**

**Poskytuje sa odo dňa podania žiadosti**

V prípade ak žiadosť nie je kompletná alebo doklady, ktoré sú prílohou žiadosti majú nejaké faktické alebo právne vady alebo neboli predložené, obdobie poskytovania sa určí odo dňa, keď žiadateľ predložil doklady bez vád a kompletné.

V prípade žiadateľov podľa § 53a ods. 6 je potrebné určiť obdobie poskytovania od podania žiadosti o poskytnutie príspevku. V takomto prípade sa príspevok podľa § 53 prestane poskytovať odo dňa podania žiadosti o poskytnutie príspevku (dohoda podľa § 53 s takouto skutočnosťou počíta).

**Podmienky poskytnutia**

* Zmena pobytu o 50 km ďalej (trvalý alebo prechodný pobyt)
* dĺžka evidencie 3 mesiace nepretržite
* pracovná zmluva najmenej na 6 mesiacov a  vyradenie podľa §36 ods. 1 písm. a)
* požiadať do troch mesiacov od dňa vyradenia z evidencie
* dĺžka poskytovania – 6 mesiacov, pri znevýhodnenom UoZ - 12 mesiacov.
* Výška príspevku 80% zo sumy výdavkov, max 400 EUR počas prvých šiestich mesiacov a potom maximálne 200 EUR
* **alebo ktorý požiada o poskytnutie príspevku počas poberania príspevku podľa § 53,**
* **alebo požiada o poskytnutie príspevku do jedného mesiaca od skončenia poskytovania príspevku podľa § 53.**

### Za výdavky na bývanie súvisiace so zmenou pobytu na účely poskytnutia príspevku na podporu mobility za prácou sa považujú preukázané mesačné výdavky na: úhradu za plnenia poskytované s užívaním bytu alebo nájomné.

***Obdobie poskytovania príspevku na podporu mobility za prácou*** je najviac počas šiestich mesiacov. Zamestnancovi, ktorý bol pred získaním zamestnania **znevýhodneným uchádzačom o zamestnanie**, sa príspevok na podporu mobility za prácou poskytuje aj počas ďalších najviac šiestich mesiacov.

V prípade žiadateľov podľa § 53a ods. 6 je obdobie poskytovania nasledovné:

1. ak žiadateľ požiada o poskytnutie príspevku počas obdobia poskytovania príspevku podľa § 53, príspevok sa poskytuje počas obdobia zostávajúceho do uplynutia obdobia poskytovania príspevku podľa § 53,
2. ak žiadateľ požiada o poskytnutie príspevku do jedného mesiaca od ukončenia poskytovania príspevku podľa § 53, príspevok sa poskytuje najviac počas troch mesiacov.

**Podľa § 53a ods. 6 zákona o službách zamestnanosti, zamestnancovi, ktorý písomne požiada o príspevok počas poberania príspevku podľa § 53, sa príspevok poskytuje počas obdobia zostávajúceho do uplynutia obdobia poskytovania príspevku podľa § 53, a zamestnancovi, ktorý písomne požiada o príspevok do jedného mesiaca od skončenia poberania príspevku podľa § 53, sa príspevok poskytuje najviac počas troch mesiacov. Zamestnancovi podľa prvej vety sa príspevok poskytuje vo výške podľa odseku 4 písm. b); ustanovenia odseku 4 druhej vety a tretej vety sa nepoužijú.**

Podľa § 53a ods. 8 zákona o službách zamestnanosti úrad **opätovne** poskytne príspevok na podporu mobility za prácou najskôr po uplynutí jedného roka od ukončenia obdobia jeho poskytovania.

***Mesačná výška príspevku na podporu mobility za prácou:***

* vychádza zo sumy mesačných výdavkov na bývanie súvisiacich so zmenou miesta trvalého pobytu alebo nahlásením prechodného pobytu v súvislosti so získaním zamestnania,
* mesačná výška príspevku je 80 % zo sumy výdavkov podľa § 53a odsek 3, najviac:

a) 400 eur, a ak obaja manželia spĺňajú podmienky na poskytnutie príspevku, najviac 600 eur, počas obdobia prvých šiestich mesiacov,

b) 200 eur, a ak obaja manželia spĺňajú podmienky na poskytnutie príspevku a aspoň jeden z manželov bol pred získaním zamestnania znevýhodneným uchádzačom o zamestnanie, najviac 300 eur, počas ďalších šiestich mesiacov.

V prípade, ak sa príspevok poskytuje žiadateľovi podľa § 53a ods. 6, výška príspevku je najviac: 200 eur.

Ak žiadateľ bude vyradený z evidencie uchádzačov o zamestnanie **1. mája 2018** a „Žiadosť o poskytnutie príspevku na podporu mobility za prácou“ si podá **25. mája** úrad v dohode o poskytnutí vyznačí obdobie poskytovania príspevku od **25. mája 2018.**

Ak žiadateľ bude vyradený z evidencie uchádzačov o zamestnanie **15. mája 2018**  a „Žiadosť o poskytnutie príspevku na podporu mobility za prácou“ si podá **25. júla**, úrad v dohode o poskytnutí vyznačí obdobie poskytovania príspevku od **25. júla 2018.**

V prípadoch, keď nie je doba poskytovania príspevku určená od prvého dňa kalendárneho mesiaca úrad vypláca alikvotnú čiastku príspevku. Alikvotná čiastka sa vypočíta za dni v konkrétnom kalendárnom mesiaci, za ktoré žiadateľovi vznikli výdavky. Suma celého príspevku v úhrne nesmie prevýšiť maximálnu sumu príspevku za obdobie poskytovania t. j. 6x400 = 2400 Eur.

Alikvotná čiastka príspevku sa vypočíta nasledovne:

Obdobie poskytovania : 15. máj 2018 - 14. november 2018.

Alikvotná čiastka príspevku za máj sa vypočíta z denného nákladu, ktorý sa určí nasledovne:

80% z výdavkov, maximálne 400 Eur

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (/ podiel) = denný náklad

počet dní v mesiaci (31 dní za máj v tomto príklade)

Následne alikvotná čiastka príspevku predstavuje:

Denný náklad **x (krát)** počet dní za ktoré sa náklad uhrádza v danom mesiaci (V tomto príklade 31 – 15 = 16 dní)

**Koniec obdobia poskytovania, úrad určí podľa trvania pracovného pomeru. V prípade ak je pracovný pomer dohodnutý na dobu neurčitú úrad obdobie poskytovania schváli na 6 mesiacov/12 mesiacov, ak bol žiadateľ pred vyradením znevýhodneným uchádzačom o zamestnanie. V prípade, ak je pracovný pomer dohodnutý na dobu určitú najmenej na 6 mesiacov, úrad určí koniec obdobia poskytovania do skončenia trvania pracovného pomeru, ak nastane skôr ako obdobie skončenia poskytovania príspevku.**

*Príspevok na podporu mobility za prácou za príslušný mesiac sa zaokrúhľuje matematicky na dve desatinné čísla.*

Žiadosť a jej Prílohy

1. Karta účastníka národného projektu
2. Kópia dokladu o zmene trvalého pobytu alebo o nahlásení prechodného pobytu
3. Kópia pracovnej zmluvy, (voliteľná možnosť predložiť potvrdenie zamestnávateľa o trvaní pracovného pomeru za predchádzajúce obdobie)
4. Informatívny výpis z listu vlastníctva aktuálny ku dňu podania tejto žiadosti/Kópia nájomnej zmluvy/Kópia zmluvy o podnájme bytu (časti bytu) /Zmluva o ubytovaní  (voliteľná možnosť preukázať výdavky na bývanie za predchádzajúci mesiac)
5. Poučenie
6. Doklad preukazujúci vlastníctvo k bankového účtu *(v prípade poukázania finančných prostriedkov na účet v banke)*
7. Vyhlásenie o neprevádzkovaní alebo nevykonávaní samostatnej zárobkovej činnosti *(v prípade, ak žiadateľ pred zaradením do evidencie uchádzačov o zamestnanie úradu práce, sociálnych vecí a rodiny neprevádzkoval alebo nevykonával samostatnú zárobkovú činnosť)*/Vyhlásenie o prevádzkovaní alebo vykonávaní samostatnej zárobkovej činnosti v zmysle § 70 ods. 7 a 8 zákona č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov *(v prípade, ak žiadateľ pred zaradením do evidencie uchádzačov o zamestnanie úradu práce, sociálnych vecí a rodiny prevádzkoval alebo vykonával samostatnú zárobkovú činnosť. Overenie skutočností v zmysle § 70 ods. 7 písm. a) až d)môže preukázať aj žiadateľ.)*